Document ID: 32012R0446

KOMISSION DELEGOITU ASETUS (EU) N:o 446/2012,
annettu 21 päivänä maaliskuuta 2012,
Euroopan parlamentin ja neuvoston asetuksen (EY) N:o 1060/2009 täydentämisestä luottoluokituslaitosten Euroopan arvopaperimarkkinaviranomaiselle toimittamien säännöllisten luokitustietojen sisältöä ja muotoa koskevien teknisten sääntelystandardien osalta
(ETA:n kannalta merkityksellinen teksti)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon luottoluokituslaitoksista 16 päivänä syyskuuta 2009 annetun Euroopan parlamentin ja neuvoston asetuksen (EY) N:o 1060/2009 (1) ja erityisesti sen 21 artiklan 4 kohdan e alakohdan,
sekä katsoo seuraavaa:
(1)
Asetuksen (EY) N:o 1060/2009 21 artiklan 4 kohdan e alakohdassa edellytetään, että Euroopan arvopaperimarkkinaviranomainen (EAMV) ehdottaa viimeistään 2 päivänä tammikuuta 2012 komission hyväksyttäväksi teknisten sääntelystandardien luonnoksia niiden luokitustietojen sisällöstä ja muodosta, jotka luottoluokituslaitosten olisi säännöllisesti toimitettava EAMV:lle. Tämän säännöllisen raportoinnin tarkoituksena on, että EAMV voi hoitaa luottolaitosten jatkuvaa valvontaa koskevan tehtävänsä, josta säädetään edellä mainitun asetuksen 21 artiklan 1 kohdassa.
(2)
EAMV:n pitäisi pystyä luokitustietojen avulla valvomaan tarkkaan luottoluokituslaitosten toimintatapoja ja toimia, jotta se voisi puuttua viipymättä tapauksiin, joissa asetuksen (EY) N:o 1060/2009 vaatimuksia ei ole tosiasiassa tai mahdollisesti noudatettu. Tämän vuoksi luokitustiedot olisi pääsääntöisesti raportoitava EAMV:lle kuukausittain. Oikeasuhteisuuden varmistamiseksi sellaisten luottoluokituslaitosten, joilla on vähemmän kuin 50 työntekijää ja jotka eivät kuulu mihinkään ryhmään, olisi kuitenkin voitava toimittaa luokitustiedot kahden kuukauden välein kuukausittaisen toimittamisen sijaan. EAMV:n olisi tästä huolimatta voitava edellyttää edellä tarkoitetuilta luottoluokituslaitoksilta kuukausittaista raportointia niiden käyttämien luokitusten määrän ja tyypin perusteella, myös luottoanalyysien monimutkaisuuden, luokiteltujen välineiden tai liikkeeseenlaskijoiden merkityksen sekä sen perusteella, voidaanko luokituksia käyttää esimerkiksi Euroopan parlamentin ja neuvoston direktiivin 2006/48/EY (2) tarkoituksiin tai muihin tämänkaltaisiin tarkoituksiin.
(3)
Raportoitavat tiedot olisi koottava vakiomuotoon, jotta EAMV voisi vastaanottaa ja käsitellä tietueet automaattisesti omissa sisäisissä järjestelmissään. EAMV voi tekniikan kehityksen myötä joutua päivittämään tai antamaan erityisillä tiedonannoilla tai suuntaviivoilla teknisiä raportointiohjeita, jotka koskevat luottoluokituslaitoksilta edellytettävien tiedostojen siirtoa tai muotoa.
(4)
Jotta voitaisiin varmistaa, että luokitustiedot ilmoitetaan täydellisinä ja virheettöminä, ja jotta rahoitusmarkkinoiden tuleva kehitys voitaisiin ottaa huomioon, on tärkeää tarjota luottoluokituslaitoksille mahdollisuus kehittää riittävät järjestelmät ja menettelyt EAMV:n laatimien teknisten eritelmien pohjalta. Tämän asetuksen olisi sen vuoksi tultava voimaan vasta kuuden kuukauden kuluttua sen julkaisemisesta. Siihen asti luottoluokituslaitosten olisi toimitettava säännölliset luokitustiedot noudattaen Euroopan arvopaperimarkkinavalvojien komitean antamia voimassa olevia ohjeita.
(5)
Ryhmään kuuluvien luottoluokituslaitosten olisi voitava raportoida luokitustietonsa EAMV:lle erikseen tai valtuuttaa jokin muista ryhmäänsä kuuluvista luottoluokituslaitoksista toimittamaan tiedot kaikkien niiden ryhmän jäsenten puolesta, joihin raportointivaatimuksia sovelletaan.
(6)
Tämä asetus perustuu EAMV:n Euroopan parlamentin ja neuvoston asetuksen (EU) N:o 1095/2010 (3) 10 artiklan mukaisesti komission hyväksyttäväksi toimittamiin teknisten sääntelystandardien luonnoksiin.
(7)
EAMV on järjestänyt avoimen julkisen kuulemisen niistä teknisten sääntelystandardien luonnoksista, joihin tämä asetus perustuu, analysoinut mahdollisia asiaan liittyviä kustannuksia ja hyötyjä sekä pyytänyt lausunnon asetuksen (EU) N:o 1095/2010 37 artiklan mukaisesti perustetulta arvopaperimarkkina-alan osallisryhmältä,
ON HYVÄKSYNYT TÄMÄN ASETUKSEN:
1 artikla
Kohde
Tässä asetuksessa säädetään Euroopan arvopaperimarkkinaviranomaisen, jäljempänä ’EAMV’, suorittamaa jatkuvaa valvontaa varten luottoluokituslaitoksilta edellytettyjen säännöllisten luokitustietojen sisällöstä ja muodosta asetuksen (EY) N:o 1060/2009 21 artiklan 4 kohdan e alakohdan mukaisesti.
2 artikla
Raportointiperiaatteet
1. Luottoluokituslaitosten on täytettävä tässä asetuksessa säädetyt vaatimukset, ja ne vastaavat siitä, että EAMV:lle toimitetut tiedot ovat virheettömiä ja täydellisiä.
2. Jos on kyse luottoluokituslaitosten ryhmästä, ryhmän jäsenet voivat valtuuttaa yhden jäsenistään toimittamaan tämän asetuksen mukaisesti raportoitavat tiedot omasta puolestaan ja ryhmän muiden jäsenten puolesta. Jokainen luottoluokituslaitos, jonka puolesta tiedot on raportoitu, on yksilöitävä EAMV:lle toimitetuissa tiedoissa.
3. Tämän asetuksen mukaisesti raportoitavat tiedot on toimitettava kuukausittain, ja niiden on sisällettävä edellistä kalenterikuukautta koskevat luokitustiedot.
4. Luottoluokituslaitokset, joilla on vähemmän kuin 50 työntekijää ja jotka eivät kuulu luottoluokituslaitosten ryhmään, voivat toimittaa kahden kuukauden välein raportit, jotka sisältävät luokitustiedot kahdelta edeltävältä kalenterikuukaudelta, ellei EAMV ilmoita luottoluokituslaitokselle, että se edellyttää kuukausittaista raportointia kyseisen laitoksen luottoluokitusten luonteen, monimutkaisuuden ja niiden antamisen laajuuden vuoksi.
5. Raportit on toimitettava EAMV:lle viidentoista päivän kuluessa raportointikauden päättymisestä.
6. Luottoluokituslaitoksen on välittömästi ilmoitettava EAMV:lle kaikista poikkeusolosuhteista, jotka saattavat tilapäisesti estää sitä raportoimasta tietoja tämän asetuksen mukaisesti tai viivästyttää tällaista raportointia.
3 artikla
Raportoivat tiedot
1. Ensimmäisen raportointikauden lopussa luottoluokituslaitoksen on sisällytettävä EAMV:lle toimitettaviin tietoihin liitteen taulukossa 1 määritellyt laadulliset tiedot. Jos kyseiset tiedot muuttuvat seuraavien raportointikausien aikana, uudet tiedot on toimitettava EAMV:lle.
2. Luottoluokituslaitosten on toimitettava liitteen taulukossa 2 määritellyt tiedot jokaisesta toteuttamastaan kyseisessä taulukossa mainitusta toimesta ja jokaisesta kyseiseen toimeen liittyvästä luottoluokituksesta. Raportoitavien toimien on liityttävä luottoluokituslaitoksen antamiin tai hyväksymiin luottoluokituksiin.
3. Jos raportointikauden aikana ei ole toteutettu yhtään taulukossa 2 määriteltyä toimea, luottoluokituslaitoksen ei tarvitse toimittaa tästä ilmoitusta.
4. Taulukoissa 1 ja 2 määritellyt tiedot on toimitettava EAMV:lle erillisinä tiedostoina. Taulukossa 1 määritellyt laadulliset tiedot on toimitettava ennen taulukossa 2 määriteltyjen tietojen toimittamista.
4 artikla
Luokitustyypit
1. Luottoluokituslaitoksen on jaoteltava raportoitavat luokitukset seuraaviin tyyppeihin:
a)
yritysten luokitukset;
b)
strukturoitujen rahoitusvälineiden luokitukset;
c)
valtioiden ja julkisyhteisöjen luokitukset;
d)
katettujen joukkolainojen luokitukset.
2. Sovellettaessa 1 kohtaa strukturoitujen rahoitusvälineiden luokitukset koskevat rahoitusvälineitä tai muita omaisuuseriä, jotka johtuvat direktiivin 2006/48/EY 4 artiklan 36 kohdassa tarkoitetusta arvopaperistamistransaktiosta tai -järjestelmästä.
Strukturoitujen rahoitusvälineiden luokituksia raportoidessaan luottoluokituslaitoksen on luokiteltava luokitukset johonkin seuraavista omaisuusluokista:
a)
Omaisuusvakuudelliset arvopaperit. Tämä omaisuusluokka sisältää auto-, vene- ja lentokonelainat, opintolainat, kulutuslainat, terveydenhuoltolainat, siirrettävien asuntojen lainat, elokuvantekolainat, luotot yhteiskunnallisia infrastruktuureja varten, laitevuokralainat, luottokorttisaatavalainat, arvopaperistetut verosaatavat, järjestämättömät lainat, luottoriskin vaihtolainat, huviajoneuvolainat ja myyntisaamislainat;
b)
Asuntolainavakuudelliset arvopaperit. Tämä omaisuusluokka sisältää ensisijaiset asuntolainavakuudelliset arvopaperit ja toissijaiset asuntolainavakuudelliset arvopaperit sekä asunto-osakelainat;
c)
Liikekiinteistölainavakuudelliset arvopaperit. Tämä omaisuusluokka sisältää vähittäiskauppa- ja toimistokiinteistölainat, sairaalalainat, hoitokotilainat, varastotilalainat, hotellilainat, hoitolaitoslainat, teolliset lainat ja monta perheasuntoa käsittäviä kiinteistöjä koskevat lainat;
d)
Vakuudelliset velkasitoumukset. Tämä omaisuusluokka sisältää lainavakuudelliset velkasitoumukset (CLO), joukkolainavakuudelliset velkasitoumukset (CBO), vakuudelliset synteettiset velkasitoumukset, vakuudelliset single-tranche-velkasitoumukset, rahastovakuudelliset velkasitoumukset (CFO), omaisuusvakuudellisiin arvopapereihin kohdistuvat vakuudelliset velkasitoumukset ja vakuudellisiin velkasitoumuksiin kohdistuvat vakuudelliset velkasitoumukset;
e)
Lyhytaikaiset omaisuusvakuudelliset rahamarkkinavelkakirjat;
f)
Muut strukturoidut rahoitusvälineet, jotka eivät kuulu edellä oleviin omaisuusluokkiin, mukaan luettuina strukturoidut katetut joukkolainat, strukturoidut investointivälineet, vakuutusjohdannaiset ja johdannaisia tuottavien yritysten tarjoamat rahoitusvälineet.
3. Katettujen joukkolainojen luokitusten on koskettava sellaisia katettuja joukkolainoja, jotka eivät sisälly 2 kohdassa lueteltuihin strukturoitujen rahoitusvälineiden luokitusten omaisuusluokkiin.
5 artikla
Raportointimenettelyt
1. Luottoluokituslaitosten on toimitettava tiedostot EAMV:n antamien XML-skeemojen mukaisesti käyttäen EAMV:n perustamaa raportointijärjestelmää. Niiden on nimettävä tiedostot EAMV:n ilmoittaman nimeämiskäytännön mukaisesti.
2. Luottoluokituslaitosten on säilytettävä EAMV:lle lähetetyt ja sen vastaanottamat tiedostot sähköisessä muodossa vähintään viisi vuotta. Tiedostot on pyynnöstä esitettävä EAMV:lle.
3. Jos luottoluokituslaitos havaitsee, että raportoiduissa tiedoissa on asiavirheitä, sen on peruutettava ja korvattava kyseiset tiedot.
4. Peruuttaakseen tiedot luottoluokituslaitoksen on lähetettävä EAMV:lle tiedosto, joka sisältää liitteessä olevassa taulukossa 3 määritellyt kentät. Kun alkuperäiset tietueet on peruutettu, luottoluokituslaitoksen on lähetettävä tietueista uusi versio käyttämällä tiedostoa, joka sisältää tapauksen mukaan taulukossa 1 tai taulukossa 2 määritellyt kentät.
6 artikla
Voimaantulo
Tämä asetus tulee voimaan kuusi kuukautta sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 21 päivänä maaliskuuta 2012.

Labels: 4
19
10
12
15